section_heading: Prvi svjetski rat
paragraph_text: Nakon uspjeha kod Penenga, Müllera i njegovu laku krstaricu tražila su 72 saveznička broda, ali ih je Müller usprkos takvoj potrazi uspio izbjeći. Odlučio je napasti Kokosove otoke, te tamo uništiti radio stanicu koja se tamo nalazila i koordinirala potragu za njim. Pred Kokosove otoke došao je 9. studenog 1914., te je, s obzirom na to da oko njih nije bilo britanskih brodova, odlučio da na glavni otok iskrca 50-ak mornara pod zapovjedništvom njegovog prvog časnika Hellmutha von Mückea sa zadatkom uništenja radio stanice. Radio stanica je međutim, prije uspjela poslati poruku koju je primila laka krstarica HMS Sydney koja se nalazila na udaljenosti 52 nautičke milje (96 km) od otočja. Emden je presreo poruku, ali je pogrešno procijenio da se britanski brod nalazi udaljen 250 nautičkih milja (460 km), te da ima dovoljno vremena da uništi radio stanicu i pobjegne. U 9,00 sati primijećen je najprije dim, a zatim i HMS Sydney tako da nije bilo vremena da se Mückova ekspedicija vrati na brod. Müller je sa SMS Emdenom pokušao pobjeći, ali je u dvosatnoj bitci prisiljen nasukati brod, te se predati.